
«Cantar de gesta». Creació i direcció: Mucha Muchacha. A escena: Mucha Muchacha. Composició musical: Rubén Alonso (Antropoloops). Disseny d’il·luminació: Benito Jiménez. Disseny d’escenografia: Marta Lofi. Construcció de l’escenografia: Marta Lofi, Cèl Legaz. Cançó: Héctor Arnau. Estilisme: Macarena Bielski. Disseny d’espai sonor: Pablo Contreras. Assessoria artística: Celso Giménez. Acompanyament en text: Eva Mir. Grafisme: Los Voluble. Coordinació tècnica: Cristina Bolívar. Producció: Mucha Muchacha. Assistent de producció: Lucía Martínez. Distribució: Mucha Muchacha. Disseny de cartell: Manu Pita-Romero. Premsa: Israel Paredes. Fotografia: Mario Zamora. Vídeo: Alván Prado. Una producció de Mucha Muchacha. En coproducció amb el Teatre Principal de Palma. Amb la col·laboració de Réplika Teatro, Goethe-Institut de Madrid, Compañía Nacional de Danza, HEREU i el suport del Grec 2026 Festival de Barcelona. Agraïments: Javier Amor, Mikolaj Bielski, Toni Calero, Rosa Fiel, Violeta Gil, Celso Giménez, Laura Kumin, Timothée Lejolivet, Lisandro Márquez, Álvaro Riesgo, Adrián Sepiurca, a les nostres famílies i a les nostres fantasmes. Mucha Muchacha són Belén Martí Lluch, Ana Botía García, Marina de Remedios i Marta Mármol. Festival Grec 2026. Mercat de les Flors, Barcelona, Del 24 al 25 de juliol 2026.

______________________________________________________
Piles de musaca i karaoke a l’esperança


Mucha muchacha és lluminosa. Des de la dansa espanyola, transformant-ho en un ball desfasat que es bota més que es balla. Ja no importa. Tot és qüestió d’arribar a l’èxtasi al globus gens viciós, molt sa, que sorgeix quan falta aire després d’un exercici extenuant. Àlex Rigola invoca Factory de Warhol per viure la fantasia. Las Mucha muchacha no ho necessiten; s’ho munten elles soles amb un parell d’inflables una sessió (breu) d’acudits, i una llarga proposta tipus aquagym. Hi ha una coreografia marcada, però es fuig de la sincronització; queda alliberada la manera que cadascú expressa el moviment.


El Cantar de gesta del quartet format per Belén Martí Lluch, Ana Botía García, Marina de Remedios i Marta Mármol, respon a la manifestació literària pensada per a narrar les proeses d’un heroi que es presenta com el referent per a un col·lectiu a l’edat mitjana. Doncs bé. Sembla que l’esgotament de Mucha Muchacha serveix per invocar l’esperança, un valor imprescindible en aquest temps de cataclismes i societat egoista. La seva foscor no és per revelar crueltats (A la colònia penitenciària, Opus cero…), sinó per donar aire a la llibertat i que puguin disparar-se la disbauxa sense prejudicis.


L’espai escènic arrenca al prosceni en una intrigant sortida, a la penombra. Un cop dins, acaparen una tarima rectangular que està envoltada per uns elements inflables de formes i colors transformables. Potser el problema és que la peça no connecta amb l’experiència de Para cuatro jinetes, en què la invitació al ball era directe. Els de Hofesh Shechter, han portat la dansa a la platea.
Jordi Bordes. Recomana, 27 juliol 2027

Enviant l'heroisme cap a l'abisme


Ara que per culpa o gràcies a Christopher Nolan (les opinions sobre la seva adaptació cinematogràfica generen intenses polèmiques), L'odissea i el seu heroi protagonista tornen a estar en boca de tothom, ¿què us sembla si, abans de posar-nos a parlar del nou espectacle de Mucha Muchacha el punt de partida del qual es troba en el paper que han jugat a la nostra existència els poemes èpics plens d’herois, us explico el cèlebre acudit inventat per Homer que Nolan no ha inclòs a la seva pel·lícula?


I per si de cas algú creu que això de començar amb un acudit està fora de lloc, cal dir que no faig altra cosa que seguir l’exemple de Mucha Muchacha: les quatre integrants de la companyia inicien precisament la seva proposta tot explicant un grapat d’acudits davant el cortinatge que oculta encara la mena de gran castell inflable que els servirà tot seguit  com a escenografia. Al cap i a la fi, si vols desmuntar la mítica que embolcalla les grans cançons de gesta, potser no hi ha res millor que reduir la imatge que transmeten els espais palatins i els grans castells emmerletats que els hi serveixen tot sovint com a decorat a aquesta versió escènica de les efímeres arquitectures inflables que podem trobar a les atraccions de fira.


Però tornem a Homer. En realitat, l’acudit al qual em refereixo no és tal sinó un joc de paraules amb el qual Odisseu demostra que l’enginy pot convertir-se en la teva millor arma quan amb la força no hi tens res a fer. Anem a l’escena no filmada per Nolan. Odisseu i els seus homes han quedat captius a la sinistra cova habitada pel molt antropòfag i gegantesc ciclop Polifem. I quan aquest li pregunta el seu nom al rei d’Ítaca, Odisseu respon que el seu nom és Ningú. D’aquesta manera, quan la resta de cíclops acudeix a l’ajuda de Polifem tot sentint els crits que aquest emet un cop ha estat cegat per Odisseu, i li pregunten des de l’exterior qui l’està agredint, el ciclop respon de forma reiterada amb un contundent “Ningú” que tranquil·litza per complert els seus companys, i fa que aquests marxin cap a les seves corresponents coves. Una situació que provoca en el lector efectes hilarants.


Doncs bé: resulta que a l’hora de presentar aquest muntatge que aspira a ser “un intent per retornar als relats i als juraments al voltant del foc, i una via per trobar maneres d’explicar la identitat com una realitat que es construeix en l’acte de dir-se i de ser escoltat per l’altre”, la “muchachada” afirma haver pres com a referència conceptual el Poema 288 d’Emily Dickinson. ¿I sabeu què diu, aquest poema? “Jo soc Ningú! Qui ets tu? Ets tu també Ningú? Llavors, ja hi ha un parell de nosaltres! Però no ho diguis! Ja saps, ells ho explicarien!”.


Si Odisseu, al seu poema èpic, se’n val, de l’estratègia de l’equívoc per preservar la vida, la Dickinson, al seu poema, en aparença absolutament antièpic, se’n val de l’anonimat per preservar una identitat que només pot sobreviure si roman oculta, manifestant-se exclusivament en el territori de l’escriptura, i convertint el lector en aquest “altre” que permet reafirmar la pròpia identitat. I preservar aquest espai, també en té quelcom d’èpic.


Prendre el poema de la Dickinson com a referent conceptual d’una proposta que vol deixar a la vista els mecanismes dels quals s’ha servit l’èpica mitjançant els seus formidables herois per tal de transmetre idealitzats models de conducta, pot semblar sens dubte una atinada elecció. Més encara, quan del que es tracta alhora és de preguntar-se quina és l’èpica que transmeten els temps actuals, ¿quines són les noves cançons de gesta que deixarà com a legat una contemporaneïtat en la qual l’heroi mític està més qüestionat del que ho ha estat mai, però que, alhora, continua omplint els cinemes de gom a gom quan algú li posa com a mirall en el qual emmirallar-se un heroi d’altres temps tan immortalment contradictori com ho és el mateix Odisseu?

En qualsevol cas, i per molt estimulant que pugui semblar el marc conceptual del qual parteix Mucha Muchacha, la seva plasmació escènica no ho resulta tant. Especialment, pel que fa a un tram inicial que arrenca amb el ja esmentat encadenant d’acudits; una mena de “saben aquell que diu…” que es pregunta també casualment si Homer (cas d’haver existit com a autor únic dels poemes que li atribuïm) acostumava alhora a regalar l’audiència amb algun que altre afegit còmic amb forma d’acudit.


Mucha Muchacha dóna tant a aquest fragment com al també parlat segment  que el segueix aquella mena de força habitual to col·loquial que, a banda de resultar per moments inintel·ligible, mostra unes tirant a aclaparadores mancances textuals. De vegades, els creadors i les creadores s’escuden en allò que es presenta com a conversa distesa destinada a generar immediata empatia per ocultar unes limitacions que precisarien ser treballades amb una mica més d’esforç dramatúrgic i fins i tot una mica més de millorada dicció.


Però els gens prometedors presagis que transmet aquest pròleg es van difuminant a mesura que el discurs oral li cedeix el pas al discurs coreogràfic. Un cop ubicades a la plataforma envoltada d’estructures inflables en la qual tindrà lloc la major part de la proposta, Mucha Muchacha comença a executar un treball dansat al qual li costa una estona agafar veritable embranzida. Però que quan ho fa, va agafant també la poderosa contundència que condueix cap a un final notablement reeixit; un final en el qual se’ns convida a llançar l’heroisme i si cal el mateix ball cap a l’abisme.


Un final que no deixa de tenir el seu punt de gran catarsis, tot proposant reimaginar des de la contemporaneïtat  l’èpica , els poemes que se’n serveixen i les cançons de gesta que han servit fins i tot com a punts de partida seminals d’una llengua: només cal pensar, en aquest sentit, en el mateix Cantar del mio Cid evocat al text introductori de l’espectacle i considerat com uns dels fonaments de la llengua castellana escrita.


És especialment aquest darrer tram de l’espectacle el que ajuda a diluir les qüestionables decisions presses als trams anteriors i mostra l’alt potencial que pot arribar a oferir Mucha Muchacha quan supera els entrebancs en els que cau al llarg d’aquesta irregular però suggerent proposta.


Mucha Muchacha comença a executar un treball dansat al qual costa una estona agafar veritable embranzida. Però, quan ho fa, va agafant també la poderosa contundència que condueix cap a un final notablement reeixit.
Ramon Oliver, Recomana, 27 juliol 2026
Un cantar de gesta a la sala Ovidi Montllor del Mercat


Al Grec vam poder veure la nova peça de les Mucha Muchacha, companyia madrilenya, tot i que cap és de Madrid, que tot i amb prou feines passar de la trentena, ja han viatjat per tot el món amb les seves peces. L’anterior creació, Para cuatro jinetes (2023), la vam poder veure a Barcelona i va ser l’espectacle inaugural de Fira Mediterrania del 2024, que és dir molt. Trobo que van connectar molt bé amb el públic català, per tractar qüestions relacionades amb el folklore i les danses populars des d’una mirada contemporània. Però tot seguit, també he de dir que sempre és complicat per una companyia, sobretot independent, mantenir les expectatives que s’han anat generant sobre el treball a mesura que aquest és reconegut. Al meu parer, és el que ha passat amb Cantar de gesta, estrenada al Conde Duque de Madrid al febrer i estrenada a Barcelona dins del Grec Festival.


La peça parteix d’una investigació de l’èpica, les epopeies de grans herois mítics, per veure què de tot això ens queda i ens serveix avui. Trobar la grandesa en les petites coses del dia a dia no és cap ocurrència original, per això la proposta va més enllà i es pregunta per la possibilitat de tenir esperança en mig del desastre, però sense caure en les lògiques de l’heroïcitat: “Liberadas de heroísmos, entregamos nuestras armas al abismo”. ¿Podem salvar el món sense haver de ser Odisseu de Christopher Nolan o Superman de DC? Les Mucha Muchacha creuen i aposten pel si.


Amb una coreografia marca de la casa, que transita del ballet de court, a danses populars fins a arribar a la cançó (Héctor Arnau) que canten a ple pulmó, l’espectacle es desenvolupa amb un increscendo constant, un exercici de resistència i companyonia que no amaga el marge d’error de l’espectacle.

Júlia Vernet, Recomana, 30 juliol 2026

